**Zápisnica zo zasadnutia Vedeckej rady Ústavu slovenskej literatúry SAV, v. v. i. zo dňa 21. 4. 2022**

Zasadnutie sa uskutočnilo v online forme.

**Prítomní:** Vladimír Barborík, Ján Gbúr, Martin Golema, Tomáš Horváth, Pavel Matejovič, Ľubica Schmarcová

**Ospravedlnení neprítomní:** René Bílik

**Program:**

1. Úvod

2. Prerokovanie žiadostí vedeckých pracovníkov o granty VEGA

3. Sformulovanie odporúčaní žiadateľom o projekty VEGA

4. Záver

**K bodu 1**

Predseda VR Vladimír Barborík otvoril o 10.00 zasadnutie a privítal prítomných členov vedeckej rady. Za zapisovateľa bol určený Tomáš Horváth. Predseda VR Vladimír Barborík následne poveril vedením zasadnutia Ľubicu Schmarcovú. Ako dôvod uviedol, že predkladateľom jednej zo žiadostí o grant je on sám. Následne sa vedenia schôdze ujala Ľubica Schmarcová.

**K bodu 2**

Prerokúvané boli nasledujúce žiadosti o granty VEGA v tomto poradí:

a) Jana Kuzmíková: Nové otázky k naturizmu

b) Ivana Hostová: Kreatívne experimenty s textom v perspektíve kritického posthumanizmu: básnická, umelecká a prekladová prax v slovenskej kultúre v medzinárodných súvislostiach

c) Vladimír Barborík: Normalizácia v slovenskej literatúre: mechanizmy, aktéri, tvorba

*Uznesenie.*

Po diskusii všetci členovia vedeckej rady odporúčali na podanie žiadosti o grant VEGA Jany Kuzmíkovej a Ivany Hostovej.

Vladimír Barborík sa po prerokovaní prvých dvoch žiadostí odpojil z online schôdze. Zostávajúci členovia VR následne po prerokovaní jednohlasne odporúčali na podanie žiadosť o grant VEGA Vladimíra Barboríka.

**K bodu 3**

Po prerokovaní žiadostí VR sformulovala nasledujúce odporúčania k návrhom jednotlivých projektov VEGA. Odporúčania by nemali byť vnímané ako kritické výhrady, ale ako pripomienky s úmyslom pomôcť projektu, aby bol pozitívnejšie hodnotený, a zvýšiť tak pravdepodobnosť jeho úspešnosti.

**K projektu Jana Kuzmíková: Nové otázky k naturizmu**

V rámci medzinárodnej spolupráce VR odporúča uvádzať konkrétne mená kolegov a kolegýň, ktorých príspevky sa objavujú v zmieňovanom zborníku, uvádzať konkrétne mená spolupracovníkov a spolupracovníčok, s ktorými navrhovateľka plánuje spolupracovať, a špecifikovať oblasť, v rámci ktorej by prispeli k riešeniu projektového zámeru.

Pri formuláciách o metodológii by bolo vhodnejšie neodkazovať len na metodologickú kapitolu navrhovateľkinej publikácie *Kognitívna literárna veda: teória, experimenty, analýzy*, ale priblížiť hlavné tézy a princípy kognitivistického prístupu k riešeniu skúmanej problematiky a bližšie explikovať funkčnosť kombinovania tejto metódy s prístupmi nového historizmu a komparatistiky.

Pri formulovaní výskumného ťažiska projektu ako preverovania konceptu naturizmu by bolo vhodné konkrétne uviesť, aké rezervy vidí navrhovateľka v nosnosti súčasného konceptu naturizmu a kde je potrebné jeho korigovanie, prepracovanie či prípadne kritika.

# K projektu Ivana Hostová: Kreatívne experimenty s textom v perspektíve kritického posthumanizmu: básnická, umelecká a prekladová prax v slovenskej kultúre v medzinárodných súvislostiach

V rámci medzinárodnej spolupráce by bolo vhodnejšie uvádzať mená konkrétnych kolegov a kolegýň, s ktorými sa plánuje v rámci riešenia projektu spolupracovať, nielen pracoviská a krajiny, v rámci ktorých pôsobia.

Bolo by tiež prínosné pokúsiť sa konkrétnejšie naformulovať ťažisko výskumu, akúsi výskumnú „hypotézu“, základnú otázku, na ktorú sa bude projekt snažiť nájsť odpoveď

**K projektu Vladimír Barborík: Normalizácia v slovenskej literatúre: Mechanizmy, aktéri, tvorba**

Stálo by za úvahu, či by nebolo dobré vymedziť navrhovaný projekt voči predchádzajúcim projektom navrhovateľa [*Slovenský spisovateľ ako sociálna rola: podoby, vývin, vzťah k sociálnej objednávke (Premeny obrazu slov. spisovateľa po r. 1945); Kapitoly z dejín slovenskej literárnej kritiky II (od začiatku 70. do záveru 80. rokov 20. storočia)*: aké boli výsledky výskumu v rámci týchto projektov a kam ďalej sa posúva výskumný zámer], aby bolo spravodajcovi/posudzovateľovi jasné, že sa projekty neprekrývajú.

**K bodu 4**

Ľubica Schmarcová poďakovala prítomným a ukončila zasadnutie VR ÚSlL SAV, v. v. i.

V Bratislave 21. 4. 2022

Zapísal: Tomáš Horváth Doc. Mgr. Vladimír Barborík, CSc.

Predseda VR ÚSlL SAV, v. v. i.